Line Barfod (EL), 2003-12-05:
Enhedslisten finder det altid sympatisk, når man vil gøre noget godt for mennesker, der er i nød, og samtidig gøre noget ved et alvorligt samfundsproblem, men det er lidt sværere for os at se, hvad det præcis er, SF vil gøre.
I Enhedslisten har vi den holdning, at mennesker gerne må nyde rusmidler, som det jo også tydeligt er fremgået af den foregående debat om legalisering af cannabis, men samtidig er vi meget opmærksomme på, at det er farligt, hvis man ikke bruger rusmidlerne med måde.
Derfor vil vi også godt foreslå, at SF overvejer at lade være at bruge ordet afvænning, fordi afvænning jo betyder, at man mener, folk
skal være afholdsmænd
Der er selvfølgelig nogle, der kan være i en situation, hvor de mener, at det er nødvendigt for dem helt at afholde sig fra alkohol i al fremtid, men der vil være andre, der er i en situation, hvor det, de har behov for, er at komme ud af deres misbrug, men når de er kommet over de problemer, der måske har gjort, at de er kommet ud i et misbrug, vil de være i stand til igen at nyde alkohol med måde.
Samtidig er det vigtigt for os at pointere, at Enhedslisten selvfølgelig går ind for, at der skal være behandlingsgaranti for mennesker, der ønsker at blive behandlet, og at der skal være en mangfoldighed i tilbuddene.
Vores opfattelse er, at mangfoldigheden i tilbuddene kun kan skabes, såfremt man sikrer, at tilbuddene er styret demokratisk og af organisationer, der ikke udfører arbejdet med henblik på at lave profit.
Det vil sige, at det skal være offentlige institutioner suppleret med frivillige organisationer og græsrodsorganisationer som eksempelvis KFUM, Blå Kors og mange andre, der alle gør et stort stykke arbejde på disse områder.
Hvis man derimod vælger private profitfirmaer, vil der være risiko for, som vi til dels har set det på stofmisbrugsområdet, at nogle går ind og overtager en stor del af området ved at dumpe priserne.
Det mener vi er farligt, for vi mener, at mangfoldigheden er meget vigtig, fordi det er forskellige mennesker med forskellige problemer, hvor man skal have en forskellig tilgang.
Vi mener som sagt også, det er meget vigtigt at have en demokratisk styring af hele området.
For at få en kvalificeret debat er det nødvendigt, at vi skiller problemstillingerne ad.
I Enhedslisten ønsker vi at forebygge, at mennesker kommer i situationer, hvor de mister kontrollen over deres liv, hvilket kan komme til udtryk ved, at de beruser sig dagligt og fra morgenstunden.
Men for at forebygge, at mennesker kommer ud i så store problemer, er vi i høj grad nødt til at udvikle velfærdssamfundet, så vi sikrer et minimum af velfærd for alle.
Det er f.eks. nødvendigt, at alle har retten til at bidrage til fællesskabet, her retten til at arbejde, og at alle har ret til at få et godt skoleforløb, så de har mulighed for at lære noget.
Det er egentlig så basale rettigheder, at det føles lidt banalt at gentage dem, som vi gør mange gange, men ikke desto mindre mener vi, det er nødvendigt, fordi disse områder bliver stærkt nedprioriteret i øjeblikket. Forskning viser også, at et gennemgående fællestræk, når mennesker har så alvorlige alkoholproblemer, at det går ud over omgivelserne, er, at der er mange andre faktorer, der spiller ind.
Det kan være stress på grund af for meget arbejde eller netop intet arbejde, det kan være et ægteskab, som man har store problemer i, og det kan være mange andre ting, der starter et misbrug, som altså ligger før misbruget, og som man i mange tilfælde er nødt til at gå ind og finde en løsning på for for alvor at hjælpe personen. Som det nok er fremgået, støtter Enhedslisten forslaget, men vi mener, det er vigtigt, at behandlingsgarantien ikke kun kommer til at bestå i, at man tilbyder folk en antabus hos lægen, men at der skal være en stor variation i tilbuddene, også en variation, så folk har mulighed for at vælge, om de vil have en ambulant behandling eller en døgnbehandling, og der skal være flere forskellige metoder, fordi det netop er forskellige typer mennesker.
Vi foreslår derfor, at der bliver arbejdet grundigt videre med det, men støtter i høj grad, at vi får en behandlingsgaranti.